Anexa nr. 4

**Formarea profesională a polițiștilor**

**Observatie:**

**Reglementarile din aceasta anexa nu au temei legal invocat in proiectul de OMAI**

**Capitolul I**

**Prevederi generale cu privire la sistemul de formare profesională inițială și continuă**

**a polițiștilor**

**Art. 1.** – (1) Formarea profesională a polițiștilor se realizează prin sistemul de formare profesională inițială și sistemul de formarea profesională continuă.

(2) Formarea profesională inițială asigură pregătirea necesară pentru dobândirea competențelor cheie și generale minime necesare pentru dobândirea profesiei și a statutului de polițist, respectiv pentru calificarea în prima funcție de polițist și pentru desfășurarea activităților instituționale specifice MAI.

(3) Formarea profesională continuă este ulterioară încadrării și dobândirii calificărilor minime necesare pentru desfășurarea unei ocupații într-o funcție de polițist și asigură personalului fie dezvoltarea competențelor profesionale specifice deja dobândite sau dobândirea de noi competențe, fie acordarea gradului profesional următor și evoluția în carieră, în cadrul aceleiași categorii de personal.

**Art. 2.** – DGMRU coordonează sistemul general de formare profesională a polițiștilor, precum și managementul carierei polițiștilor, în acord cu prevederile legale în domeniu.

**Art. 3.** – (1) Formarea profesională inițială a polițiștilor pentru nevoile MAI se realizează preponderent prin instituțiile de învățământ ale MAI de nivel postliceal, în cadrul școlilor de agenți de poliție și universitar, în cadrul Academiei de Poliție „Alexandru Ioan Cuza”, ori în alte instituții de învățământ din sistemul de apărare, ordine publică și securitate națională, precum și, după caz, prin cursul de inițiere în carieră.

(2) Formarea profesională inițială în cadrul instituțiilor de învățământ ale MAI se realizează în baza actelor normative de nivel superior și a normelor interne aplicabile sistemului de învățământ militar, de ordine publică și siguranță națională.

**Art. 4.** – (1) Formarea profesională continuă a polițiștilor se realizează prin:

a) programe de formare continuă, cu scoatere de la locul de muncă, constând în ***cursuri de carieră*** organizate de instituțiile de învățământ și centrele de perfecționare a pregătirii personalului MAI, denumite în continuare instituții de formare profesională specializate, precum și în cursuri și alte programe de formare profesională organizate de furnizori de servicii autorizați din afara MAI de nivel universitar sau nonuniversitar;

b) programe de formare continuă organizate de unități, fără scoatere de la locul de muncă, pe post;

c) alte modalități de formare și dezvoltare profesională.

(2) Cursurile de carieră pe care le organizează instituțiile de formare profesională specializate sunt următoarele:

a) cursuri de capacitate profesională pentru obținerea de grade profesionale, prevăzute de lege;

b) cursuri pentru schimbarea specialității, respectiv a profilului de muncă;

c) alte cursuri, respectiv: cursuri de specializare, cursuri de perfecționare în specialitate, cursuri de management, cursuri de limbi străine, cursuri în domeniul utilizării computerului personal, cursuri pentru misiuni internaționale, cursuri pentru instruirea animalelor de serviciu, cursuri pentru dobândirea competențelor transversale, precum și alte categorii de cursuri, dacă sunt necesare îndeplinirii atribuțiilor postului.

(3) Formarea profesională continuă organizată de unitățile MAI pe post prin programe pe categorii de pregătire cuprinde:

a) instruirea la locul de muncă și perfecționarea profesională, pe post, tutela profesională, precum și programele de reintegrare profesională;

b) tragerile cu armamentul;

c) educația și pregătirea fizică.

(4) Modalitățile de formare și dezvoltare profesională prevăzute la alin. (1) lit. c) constau în participarea la: instruiri, aplicații, sesiuni științifice, conferințe, simpozioane, colocvii, tabere de instrucție, convocări metodice, ședințe demonstrative, lecții deschise, stagii de documentare, stagii de practică și specializare, stagii de adaptare, grupurile de lucru pentru elaborarea de manuale/instrucțiuni/acte normative, precum și la alte activități care contribuie în mod semnificativ la formarea profesională continuă a personalului.

**Art. 5.** – (1) Programele de formare profesională continuă a polițiștilor, pe categorii de pregătire, se proiectează exclusiv pe baza identificării nevoilor de formare profesională continuăpentru:

a) individ/post;

b) compartiment/grup de lucru;

c) unitate;

d) inspectorat general/similar;

e) MAI *sau* ansamblul instituției.

(2) Participarea la programele de formare profesională continuă organizate de instituțiile de formare profesională specializate se realizează în strânsă legătură cu traseul de carieră, profilul de muncă/arma, specialitatea, ocupația și cerințele concrete ale postului și se centrează pe obținerea de competențe profesionale aplicabile la locul de muncă.

(3) Cursurile de carieră se organizează exclusiv în context formal, programele de formare continuă organizate de unități, pe post, se organizează atât în context formal, cât și nonformal, iar celelalte categorii de programe de formare profesională continuă au un caracter preponderent nonformal și informal.

**Capitolul II**

**Organizarea și desfășurarea cursurilor de inițiere în carieră**

**Art. 6.** – (1) Cursul pentru inițierea în carieră se adresează polițistului aflat în următoarele situații:

a) încadrat direct sau transferat de la instituții din sistemul de apărare, ordine publică și siguranță națională, ca specialist, cu studii corespunzătoare cerinţelor postului;

b) încadrat direct sau transferat pe funcții de execuție de la instituții din sistemul de apărare, ordine publică și siguranță națională, cu studii corespunzătoare cerinţelor postului.

(2) Personalul prevăzut la alin. (1) urmează cursul pentru inițierea în carieră în primul an de activitate.

(3) Cursurile pentru inițierea în carieră au o durată de cel puțin:

a) 4 săptămâni pentru situațiile prevăzute la alin. (1) lit. a);

b) 3 luni pentru situațiile prevăzute la alin. (1) lit. b).

(4) În situația în care se organizează în sistem modular, durata cursurilor prevăzute la alin. (3) lit. a) se prelungește cu minimum o săptămână, iar a cursului prevăzut la alin. (3) lit. b) cu minimum o lună.

**Art. 7.** – (1) Cursurile pentru inițierea în carieră se organizează și se desfășoară pe categorii de personal, în grupe cuprinse între 7 și 20 de cursanți, de către instituțiile de formare profesională specializate din structura inspectoratelor generale/similare din care fac parte, precum și de către Institutul de Studii pentru Ordinea Publică și centrele de perfecționare a pregătirii personalului din subordinea DGMRU, pentru aparatul central al ministerului și inspectoratele generale/similare fără instituții proprii de formare profesională specializate sau pentru situațiile în care la nivelul inspectoratelor generale/similare nu se întrunește numărul minim de cursanți.

(2) Curriculumul cursurilor pentru inițierea în carieră se întocmește de instituțiile de formare profesională specializate organizatoare, se avizează de inspectoratele generale/similare și se aprobă de DGMRU.

(3) Conținuturile cursurilor pentru inițierea în carieră cuprind tematici din competențele cheie – comunicare, tehnologia informației ș.a. (maximum 25%) și legislația specifică domeniului ordine și siguranță publică (minimum 50%), precum și tematici ale competențelor generale – trageri cu armamentul și pregătire fizică (maximum 25%).

(4) În vederea certificării competențelor dobândite, cursurile pentru inițierea în carieră se finalizează prin susținerea unui examen de absolvire.

(5) Examenele de absolvire a cursurilor pot fi susținute numai în situația frecventării a cel puțin 80% din totalul orelor aferente fiecărei competențe prevăzute în planul de învățământ.

(6) Examenul de absolvire a cursului pentru inițierea în carieră constă în susținerea următoarelor probe:

a) proba 1: test scris din tematica parcursă în cadrul competențele cheie și din legislația specifică domeniului ordine și siguranță publică;

b) proba 2: probă practică din tematica parcursă în cadrul competențelor generale.

(7) Media examenului de absolvire se calculează astfel:

3XMedie proba 1 + Medie proba 2

Medie absolvire =

4

(8) Cursurile pentru inițierea în carieră se finalizează prin susținerea unui examen de absolvire a celor care au dobândit competențele curriculare.

(9) În cazul nepromovării sau nesusținerii din motive neimputabile (probleme de sănătate, misiuni, activități ordonate ș.a.) a examenului de absolvire, acesta mai poate fi susținut o singură dată, în termen de cel mult 30 de zile de la finalizarea cursului.

(10) Nepromovarea sau nesusținerea din motive imputabile a examenului de absolvire, constituie situații care pot determina realizarea unei analize în vederea stabilirii angajării răspunderii disciplinare a cursantului.

**Capitolul III**

**Organizarea și desfășurarea cursurilor pentru dezvoltarea carierei**

***Secțiunea 1***

***Organizarea și desfășurarea cursurilor de capacitate profesională***

**Art. 8.** – (1) Cursurile de capacitate profesională pentru obținerea gradelor profesionale prevăzute de lege se organizează anual și au o durată de două săptămâni la forma de învățământ cu frecvență, după cum urmează:

a) de către DGMRU, în cadrul Institutului de Studii pentru Ordine Publică, pentru obținerea gradelor profesionale de subcomisar de poliție și comisar-șef de poliție;

b) de către DGMRU în cadrul Institutului de Studii pentru Ordine Publică, pentru obținerea gradului profesional de agent-șef de poliție pentru personalul din unitățile aparatului central al ministerului;

c) de către inspectoratele generale/similare, în cadrul instituțiilor de formare profesională specializate din subordine, pentru obținerea gradului profesional de agent-șef de poliție. Inspectoratul General al Poliției Române organizează cursurile și pentru polițiștii din cadrul inspectoratelor generale/similare fără instituții de formare profesională specializate în subordine.

(2) Admiterea la cursurile de capacitate profesională pentru obținerea gradelor profesionale se face prin examen, fiind declarat „admis” polițistul care a obținut minimum nota 5,00 la proba de examinare a competențelor dobândite în domeniul ordine și siguranță publică, potrivit tematicii și bibliografiei stabilite în acest sens de unitățile organizatoare.

(3) La examenele de admitere la cursurile prevăzute la alin. (2) pot participa polițiștii care îndeplinesc în mod cumulativ următoarele condiții:

a) sunt propuși de inspectoratul general/similar sau, după caz, unitatea din care provin;

b) au fost evaluați cu calificative care le permit obținerea gradelor profesionale următoare.

(4) Examenul de admitere se desfășoară cu cel mult 30 de zile înainte de începerea cursului.

(5) Cursurile de capacitate profesională pentru obținerea gradelor profesionale se organizează și se desfășoară pe categorii de personal, pe grupe cuprinse între 7 și 20 de cursanți.

(6) Cursurile de capacitate profesională pentru obținerea gradelor profesionale se finalizează prin susținerea unui examen de absolvire a celor care au dobândit competențele curriculare.

(7) Nepromovarea admiterii sau absolvirii implică reluarea procedurii de admitere la curs.

(8) Este exceptat de la cursul de capacitate profesională prevăzut pentru obținerea gradului profesional de comisar-șef de poliție, subcomisar de poliție și agent-șef de poliție, ofițerul de poliție care a absolvit un curs postuniversitar, un program universitar de master sau care a dobândit titlul științific de doctor, în domeniul management sau în specialitatea studiilor funcției de bază, precum și agentul de poliție care a absolvit studii superioare.

(9) Verificarea îndeplinirii condițiilor pentru exceptarea de la cursul prevăzut la alin. (8) se realizează de către compartimentul de resurse umane care gestionează structura în care este încadrat polițistul, în baza raportului motivat.

***Secțiunea a2-a***

***Organizarea și desfășurarea cursurilor pentru schimbarea specialității/profilului de muncă***

**Art. 9.** – (1) Cursurile pentru schimbarea specialității, respectiv a profilului de muncă, se organizează în termen de cel mult un an de la producerea schimbării, sub coordonarea unităților aparatului central al MAI/subordonate aparatului central ori după caz a unității/instituției/structurii aflate în subordinea/coordonarea/în cadrul MAI, pentru specialitățile/profilurile de muncă/ domeniile de activitate care nu există la nivelul aparatului central al MAI, denumită în continuare unitate de specialitate.

(2) Cursurile pentru schimbarea specialității, respectiv a profilului de muncă, se pot desfășura astfel:

a) la forma cu frecvență, cu o durată de minimum 2 săptămâni;

b) modular, cu o durată de minimum o lună;

c) la distanță, cu o durată de minimum 2 luni.

(3) Cursurile se organizează și se desfășoară pe categorii de personal, pe grupe cuprinse între 7 și 20 de cursanți.

(4) Cursurile pentru schimbarea specialității, respectiv a profilului de muncă se încheie cu examen de absolvire a celor care au dobândit competențele curriculare.

***Secțiunea a 3-a***

***Organizarea și desfășurarea cursurilor de perfecționare și specializare***

**Art. 10.** – (1) Din categoria altor cursuri necesare îndeplinirii atribuțiilor postului fac parte cursurile de perfecționare și specializare, efectuate după cum urmează:

a) pe linie de specialitate: minimum 2 săptămâni pe perioada stagiului minim în grad, la forma de învățământ cu frecvență;

b) pe linii conexe specialității (ex.: manager de proiect, evaluator de competențe ș.a): la solicitarea șefilor de unități: minimum 2 săptămâni, la forma de învățământ cu frecvență;

c) pe linia pregătirii personalului (ex.: instructori de tragere, de pregătire fizică s.a.): la solicitarea șefilor de unități: minimum 6 luni în sistem modular, din care minimum 4 săptămâni la forma de învățământ cu frecvență;

d) limbi moderne, în funcție de nivelul de cunoaștere al cursanților și a celui propus: minimum 3 luni, la forma de învățământ cu frecvență;

e) misiuni internaționale: cursuri cu examen de admitere și durată de desfășurare de minimum 2 săptămâni, la forma de învățământ cu frecvență;

f) pentru atestări/reatestări și conductori câini: potrivit normelor specifice domeniului;

g) cursuri de reintegrare profesională: cu durata de 2 săptămâni, la forma de învățământ cu frecvență, pentru personalul care s-a aflat mai mult de doi ani în următoarele situații: concediu, suspendarea raporturilor de serviciu/din funcție, detașare la alte autorități și instituții din afara MAI, reprezentare externă, misiuni internaționale etc., precum și pentru personalul reîncadrat în funcții de polițist;

h) orice alte programe de pregătire cu minimum 60 de ore de curs, indiferent de forma de învățământ;

i) cursuri organizate la instituții de formare profesională specializate din afara MAI (furnizori acreditați, instituții din cadrul sistemului național de apărare și siguranță națională etc.);

j) programe/stagii de studii în străinătate.

(2) Cursurile prevăzute la alin. (1) lit. a) – h) sunt coordonate de unitățile de specialitate, precum și de instituțiile de formare profesională specializată pe linia limbilor moderne.

(3) Polițiștii pot participa în afara programului de lucru la cursuri organizate de instituții din afara MAI. Participarea la cursuri organizate în timpul programului de lucru se realizează cu aprobarea șefilor, potrivit competențelor.

***Secțiunea a 4-a***

***Organizarea și desfășurarea cursurilor de management***

**Art. 11. –** (1) Formarea managerială în MAI se organizează pe 3 niveluri, în raport de competențele manageriale dezvoltate în cadrul cursului, după cum urmează:

a) nivelul I – nivel managerial de bază;

b) nivelul II – nivel managerial tactic;

c) nivelul III – nivel managerial strategic.

(2) Participarea la cursurile de management de nivel II și III se organizează în urma susținerii examenului de admitere.

(3) Participarea la cursurile prevăzute la alin. (1) nu reprezintă o condiție pentru ocuparea funcțiilor de conducere/comandă.

**Art. 12.** – Cursurile de management de nivelul I (nivel managerial de bază) sunt asigurate în cadrul programelor de formare profesională inițială și cuprind elemente generale ale managementului.

**Art. 13.** – (1) Cursurile de management de nivelul II (management tactic) se organizează în vederea formării/dezvoltării competențelor necesare îndeplinirii atribuțiilor funcțiilor de șef serviciu/similare de la toate nivelurile ierarhice sau inferioare acestora.

(2) Cursurile prevăzute la alin. (1) sunt cursuri nonuniversitare și se desfășoară sub coordonarea DGMRU.

(3) Competențele formate/dezvoltate la cursurile de management pentru nivelul II vizează:

a) management general – strategii moderne de comunicare profesională eficientă, aspecte specifice privind planificarea, organizarea, coordonarea, controlul și evaluarea activităților, psiho-sociologie managerială etc. (cca. 30 % din curriculum);

b) management aplicat – elemente de management organizațional aplicabil în structurile polițienești, precum și aspecte specifice privind managementul riscurilor, managementul proiectelor, managementul relațiilor publice ș.a.m.d. (cca. 70 % din curriculum).

(4) Curricula cursurilor de management de nivel II se elaborează de instituția de formare profesională specializată organizatoare și se avizează de DGMRU.

**Art. 14.** – (1) Cursurile de management de nivel III (management strategic) sunt cursuri postuniversitare care se organizează în vederea formării/dezvoltării competențelor necesare îndeplinirii atribuțiilor de ordonator de credite, de conducere a entităților cu personalitate juridică, precum și de conducere strategică în domeniul operativ și administrativ, respectiv de director general, director general adjunct, director, director adjunct/similare.

(2) Cursurile prevăzute la alin. (1) se desfășoară la Colegiul Național de Afaceri Interne, la forma cu frecvență, și au o durată de minimum 3 luni.

(3) Pentru a se înscrie la cursul prevăzut la alin. (1) candidații trebuie să îndeplinească în mod cumulativ a următoarelor condiții:

a) să fi absolvit un curs de management de nivel II / echivalent (curs postuniversitar);

b) să aibă minimum 2 ani în funcții de conducere ori în funcții cu atribuții de îndrumare și control din aparatul central al MAI și inspectoratelor generale;

c) să aibă recomandarea șefului nemijlocit.

(4) Competențele formate/dezvoltate la cursurile de management de nivel III vizează în mod deosebit competențe privind:

a) managementul resurselor (umane, materiale, financiare și temporale);

b) managementul integrat în domeniul ordinii publice;

c) managementul strategic al afacerilor interne.

(5) Curriculumul cursurilor prevăzute la alin. (1) se elaborează de Colegiul Național de Afaceri Interne și se avizează de DGMRU, Direcția generală management operațional, Direcția generală financiară, Direcția generală logistică.

(6) Prin excepție de la prevederile alin. (2), cursurile prevăzute la alin. (1) pot fi absolvite la instituții din sistemul de apărare și siguranță națională, în sistem postuniversitar, organizate de Colegiul Național de Apărare, respectiv de Colegiul Superior de Securitatea Națională, creditate cu minimum 30 de ECTS.

(7) Personalul MAI care deține titlul de doctor în specialitatea management este creditat cu nivelul III (management strategic).

**Capitolul IV**

**Participarea polițistului la programe de formare profesională în străinătate și utilizarea ulterioară a acestuia**

***Secțiunea 1***

***Dispoziții generale***

**Art. 15.** – (1) Polițistul poate participa la programe de formare/pregătire profesională în străinătate, la inițiativa și în interesul instituției.

(2) Polițistul care participă la programe de formare profesională în afara țării se consideră în misiune temporară în străinătate.

**Art. 16.** – Polițistul poate fi trimis la următoarele categorii de programe de formare profesională în străinătate:

a) cursuri de formare profesională/pregătire în academii de poliție/militare, școli/colegii de poliție/militare, alte instituții furnizoare de instruire în domenii de interes pentru MAI;

b) stagii de documentare, simpozioane, seminarii, sesiuni de comunicări științifice sau schimburi de experiență;

c) alte activități care asigură dobândirea de cunoștințe și deprinderi necesare îndeplinirii atribuțiilor sau dezvoltării profesionale.

**Art. 17.** – (1) Direcția generală afaceri europene, Schengen și relații internaționale comunică la DGMRU ofertele de formare profesională în străinătate transmise de către partenerii externi.

(2) DGMRU aduce la cunoștință unităților interesate propunerile de formare profesională în străinătate și precizează detaliile activității.

**Art. 18.** – (1) În situația în care ofertele se primesc direct de către inspectoratele generale, acestea se comunică la DGMRU, care va informa Direcția generală afaceri europene, Schengen și relații internaționale.

(2) După comunicarea ofertelor în condițiile alin. (1), DGMRU organizează și desfășoară activitățile prevăzute la art. 17 alin. (2).

(3) Dacă inspectoratele generale/similare sunt titularele programelor, după informarea DGMRU și a Direcției generale afaceri europene, Schengen și relații internaționale, acestea iau măsuri de transmitere la unitățile subordonate, a elementelor prevăzute la art. 17 alin. (2), prin grija structurilor proprii de resurse umane.

**Art. 19.** – (1) Polițistul poate fi trimis să participe și la programele de formare profesională prevăzute la art. 16, care nu au fost cuprinse în planurile de relații internaționale, în urma evaluării ofertelor primite de la partenerii externi pe baza analizei, de la caz la caz, a fiecărei propuneri de colaborare, dacă cheltuielile sunt suportate de partenerii externi.

(2) În toate situațiile, inspectoratele generale/similare propun participarea personalului propriu la programele prevăzute la art. 16, după determinarea nevoilor de formare profesională ale acestuia și în considerarea intereselor instituției.

***Secțiunea a 2-a***

***Recrutarea, selecționarea și trimiterea polițistului la studii în străinătate***

**Art. 20.** – (1) Polițistul este selecționat, în vederea participării la programele de formare profesională în străinătate prevăzute la art. 16 lit. a), prin concurs.

(2) Pentru participarea la programele de formare profesională prevăzute la art. 16 lit. b) și c), polițistul se desemnează de către inspectoratele generale/similare, pe baza criteriilor proprii, potrivit nevoilor determinate la nivelul instituției.

**Art. 21. –** (1) Recrutarea și selecționarea în vederea participării la programe de formare profesională în străinătate, a căror gestiune se asigură de către DGMRU, cuprinde:

a) recrutarea inițială a candidaților la nivelul inspectoratelor generale potrivit procedurilor proprii ale acestora, cu luarea în considerare a criteriilor transmise pentru fiecare activitate;

b) concursul organizat de către DGMRU cu participarea în cadrul comisiilor, a reprezentanților altor unități și instituții de învățământ, potrivit nevoilor.

(2) În situația în care inspectoratele generale/similare sunt titularele programelor de cooperare internațională în domeniul pregătirii personalului propriu, acestea organizează concursurile, cu aplicarea corespunzătoare a prezentelor reglementări.

(3) La desfășurarea recrutărilor de candidați și a concursurilor se au întotdeauna în vedere criteriile transmise de către partenerii străini.

(4) La solicitarea partenerului extern, concursurile se pot organiza exclusiv de către acesta, sau și cu participarea acestuia, în unități ale MAI sau în alte instituții stabilite de comun acord.

(5) Numărul de candidaturi care trebuie realizat pentru fiecare program de formare profesională se comunică, încă de la începutul procesului de selecționare, unităților cu sarcini de recrutare.

(6) Procedura de recrutare și selecționare se poate relua în cazul în care nu s-a ocupat numărul de locuri cu personalul necesar, din punct de vedere numeric și/sau calitativ, ori la solicitarea expresă a partenerului străin.

**Art. 22.** – (1) Criteriile generale pentru recrutarea candidatului în vederea participării la programe de formare profesională în străinătate sunt următoarele:

a) să dețină specializarea necesară, după caz;

b) să nu fi frecventat aceeași formă de formare profesională (specializare și nivel), la un interval mai mic de 2 ani;

c) să fi obținut calificativul de cel puțin „bine” la ultimele 3 evaluări anuale de serviciu;

d) să cunoască limba străină în care se desfășoară cursurile la nivelul stabilit pentru fiecare activitate, cu excepția situațiilor în care se asigură traducerea;

e) să aibă perspective de evoluție profesională care să îi permită utilizarea ulterioară a pregătirii dobândite în timpul studiilor;

f) să fie apt din punct de vedere medical, fizic și psihologic, dacă se prevăd asemenea condiții în mod expres;

g) să dețină autorizația de acces la informații clasificate pentru nivelul solicitat de către partenerul extern, dacă este cazul.

(2) Criteriile specifice se stabilesc de către unitatea organizatoare a concursurilor, în funcție de tipul programului de formare profesională și de cerințele partenerului extern, după caz.

**Art. 23.** – (1) Probele de concurs se stabilesc de către unitatea organizatoare a acestuia, în funcție de tipul programului de formare profesională pentru care se efectuează selecționarea.

(2) De regulă, probele de concurs constau în:

a) verificarea cunoștințelor la limba străină – oral și scris;

b) pregătire de specialitate – oral, scris, practic, după caz;

c) interviul de selecție;

d) alte probe, în funcție de tipul programului de formare profesională și condițiile stabilite de partenerii străini.

(3) Concursul se desfășoară cu aplicarea corespunzătoare a procedurilor instituite prin reglementările în vigoare privind recrutarea, selecționarea, formarea profesională, încadrarea și trimiterea personalului MAI să desfășoare misiuni în străinătate.

(4) Unitatea organizatoare a concursului poate stabili și altă structură a probelor de examinare, cu avizul DGMRU.

**Art. 24.** – (1) După încheierea selecției, unitățile centrale ale MAI cu atribuții în domeniu, inspectoratele generale/similare procedează la realizarea formalităților interne, inclusiv întocmirea rapoartelor privind trimiterea personalului în străinătate necesare asigurării participării polițistului la activitățile de formare profesională, potrivit prevederilor actelor normative în vigoare.

(2) Direcția generală integrare europeană, Schengen și relații internaționale realizează demersurile necesare pentru obținerea vizelor, Direcția generală logistică pentru procurarea documentelor de călătorie și a asigurărilor de sănătate, iar Direcția generală financiară, precum și ordonatorii de credite de la unitățile de proveniență a personalului care urmează să fie trimis la studii asigură drepturile bănești în conformitate cu prevederile legale.

**Art. 25.** - Participarea personalului MAI la studii în străinătate se aprobă de:

(1) ministrul afacerilor interne, în situația în care activitatea nu este prevăzută în Planul activităților de relații internaționale și de afaceri europene;

(2) secretarul de stat care coordonează activitatea de relații internaționale și de afaceri europene în situația în care activitatea este prevăzută în Planul activităților de relații internaționale și de afaceri europene.

**Art. 26.** – Înainte de trimiterea la programele de formare profesională prevăzute la art. 16 lit. a), polițistul semnează angajamente potrivit dispozițiilor Capitolului V.

***Secțiunea a 3-a***

***Utilizarea ulterioară a polițistului care a participat la programe de formare profesională în străinătate***

**Art. 27.** – (1) Responsabilitatea utilizării corespunzătoare a polițistului care a frecventat programe de formare profesională în străinătate revine inspectoratelor generale și șefilor structurilor de proveniență.

(2) Inspectoratele generale/similare vor asigura utilizarea experienței dobândite de către participanții la activități de formare profesională în străinătate prin:

a) valorificarea cunoștințelor în procesul de formare profesională continuă a personalului;

b) realizarea de documentare profesionale, lecții, sinteze, alte materiale de informare și difuzarea acestora personalului și unităților interesate;

c) utilizarea la diferite activități didactice în instituțiile de formare profesională specializate;

d) participarea la sesiuni de comunicări științifice, simpozioane etc.;

e) includerea în colective de studii și cercetare și desemnarea ca experți pentru domeniile în care s-au pregătit;

f) propuneri de numire în funcții care să asigure valorificarea experienței și a cunoștințelor dobândite.

(3) Inspectoratele generale/similare organizează ținerea evidenței polițiștilor care au participat la programe de formare profesională în străinătate și a modului de întrebuințare ulterioară a acestora.

**Art. 28.** – (1) Anual, până la data de 01 martie, inspectoratele generale/similare centralizează de la unități datele necesare și transmit la DGMRU sinteza privind modul de utilizare a polițiștilor care au frecventat programe de formare profesională în străinătate în anul anterior.

(2) Sinteza prevăzută la alin. (1) va cuprinde datele prevăzute în Anexa nr. 25, precum și, sub formă de text, alte aspecte care prezintă interes în ceea ce privește utilizarea polițiștilor care au frecventat programe de formare profesională în străinătate.

***Secțiunea a 4-a***

***Dispoziții finale***

**Art. 29.** – (1) Polițistul care a finalizat o formă de formare profesională în străinătate, la întoarcerea în țară, poate solicita DGMRU echivalarea studiilor absolvite în străinătate cu studii similare din România, în conformitate cu reglementările în vigoare, cu excepția celor de nivel universitar și postuniversitar, pentru care competența de echivalare revine Ministerului Educației Naționale și Cercetării Științifice.

(2) Polițistul care a participat la programe de formare profesională în străinătate se bucură de toate drepturile conferite de lege ca efect al absolvirii studiilor.

**CAPITOLUL V**

**Angajamente încheiate de către polițistul care**

**urmează programe de formare profesională inițială sau continuă**

**Art. 30.** – (1) Candidații admiși în instituțiile de formare profesională inițială ale MAI ori cei pregătiți pentru nevoile ministerului în instituții de învățământ din țară sau din străinătate, pentru care ministerul suportă cheltuieli aferente școlarizării, sunt obligați să încheie angajamente în cel mult 10 zile de la data începerii cursurilor.

**Observatie:**

**Astfel de angajamente pot fi declarate ca fiind nule prin vicierea consimtamantului. Legal ar fi ca aceste angajamente sa fie intocmite la data depunerii dosarului de concurs. Mai mult, ar trebui inlocuite angajamentele cu contracte intre institutie si candidati, institutia obligandu-se sa acorde echipament, cazare si masa. De fapt, ratiunea angajamentului este de a acoperi cheltuielile institutiei, in lipsa acestor cheltuieli, nu se justifica angajamentul.**

(2) Angajamentele prevăzute la alin. (1) se completează la instituțiile de formare profesională inițială ale MAI sau, după caz, la structurile de resurse umane din unitățile MAI care au efectuat recrutarea, și se introduc în dosarul personal.

(3) Perioada pentru care se încheie angajamentul este de 10 ani pentru persoanele care urmează cursurile de formare profesională inițială organizate de instituțiile de învățământ ale MAI, pentru a deveni polițiști, precum și de alte instituții de învățământ, altele decât cele din subordinea MAI, în beneficiul unităților de poliție.

**Art. 31. –** (1) Personalul care urmează în țară sau în străinătate programe de formare profesională continuă finanțate din bugetul MAI, cursuri de inițiere în carieră sau care primește în această perioadă drepturi salariale și/sau alte drepturi materiale și bănești pentru participarea la astfel de programe este obligat să se angajeze în scris, înainte de începerea cursurilor, că va lucra în cadrul acestei instituții la finalizarea programului pe o perioadă stabilită în funcție de durata cursurilor, după cum urmează:

a) între 8 și 27 de zile - 1 an;

b) între 28 și 60 de zile - 2 ani;

c) între 61 și 90 de zile - 3 ani;

d) 91 de zile sau mai mult - cel puțin 5 ani.

(2) În situația în care personalul beneficiază de mai multe programe de formare profesională dintre cele prevăzute la alin. (1) într-un an calendaristic, durata ultimului angajament se calculează prin cumularea duratelor angajamentelor anterioare pentru participarea la astfel de programe cu durata corespunzătoare numărului de zile de școlarizare corespunzătoare ultimului curs la care participă.

(3) La stabilirea duratei angajamentului în condițiile alin. (1), compartimentul/persoana cu atribuții în domeniul formării profesionale din cadrul structurii de resurse umane, care are și obligația luării angajamentului, ia în calcul numai numărul total de zile de pregătire/formare profesională desfășurate cu scoatere din activitate.

**Art. 32.** – Elevii/studenții/persoanele care se pregătesc pentru nevoile MAI în beneficiul unităților de poliție și sunt îndepărtați/îndepărtate ori întrerup din motive imputabile lor frecventarea cursurilor sau nu respectă condițiile angajamentelor încheiate sunt obligați/obligate să restituie cheltuielile de întreținere efectuate de MAI pe timpul școlarizării/desfășurării cursurilor, potrivit reglementărilor în vigoare.

**CAPITOLUL VI**

**Formarea profesională continuă a polițiștilor organizată de către unități pe post**

**Art. 33.** – (1) Șefii răspund de organizarea și desfășurarea formării profesionale continue pe post a polițiștilor din subordine.

(2) Formarea profesională continuă reprezintă o responsabilitate individuală și constituie obligație de serviciu pentru personalul MAI.

**Art. 34. –** (1)Formarea profesională continuă a polițiștilor pe post se organizează și se desfășoară pe baza determinării necesarului de formare profesională, în urma analizei modului de desfășurare a activităților curente, a îndeplinirii atribuțiilor, a rezultatelor verificărilor periodice, ale inspecțiilor/controalelor, precum și a datelor furnizate de evaluările de serviciu anuale.

(2) Elementele care se au în vedere pentru determinarea necesarului de formare profesională continuă a polițiștilor în unități și la elaborarea diagnozei anuale sunt următoarele:

a) misiunile unităților și ale compartimentelor funcționale, conform regulamentului de organizare și funcționare al acestora;

b) standardele ocupaționale corespunzătoare fiecărei categorii de funcții;

c) procedurile standard de operare;

d) specificitatea cerințelor posturilor, precum și descrierea sarcinilor, îndatoririlor și responsabilităților cuprinse în fișa postului;

e) datele existente în evaluările de serviciu;

f) posibilitățile de dezvoltare a carierei personalului.

(3) Necesarul de formare profesională individuală a polițiștilor se determină de către șefii nemijlociți.

(4) Necesarul de formare profesională la nivelul unităților se determină anual de către structurile cu competențe de management al activităților de formare profesională continuă de la nivelul inspectoratelor generale/similare și al unităților aparatului central, după consultarea șefilor cu responsabilități în domeniu.

(5) Metodologia de determinare a nevoilor de formare profesională a polițiștilor se elaborează de fiecare inspectorat general/similar.

(6) Pe baza determinării nevoilor de formare profesională a polițiștilor și a propunerilor transmise de șefii nemijlociți, structurile cu competențe de management al activităților de pregătire continuă elaborează planul de pregătire continuă a personalului unității.

**Art. 35. –** (1) Formarea profesională a polițiștilor organizată de unități, pe post, se desfășoară potrivit diagramei relațiilor de subordonare, fiecare șef având obligația de a-și forma profesional subordonații nemijlociți.

(2)Programele de formare profesională continuă organizate de unitate pe post vor fi elaborate astfel încât să fie realizate următoarele obiective:

i) informarea generală în domeniul specialității de bază a unității;

ii) actualizarea cunoștințelor și deprinderilor în domeniul activității profesionale;

iii) dobândirea de competențe profesionale;

iv) dezvoltarea competențelor interdisciplinare în domeniul de activitate.

**Art. 36. –** (1)Anul de formare profesională continuă începe la 1 februarie și se încheie la 31 ianuarie al anului următor, cu excepția polițiștilor care ocupă funcții de personal didactic, didactic auxiliar și formator, pentru care acesta începe la 1 octombrie și se încheie la 30 septembrie al anului următor.

(2) Inspectoratele generale/similare, unitățile aparatului central și subordonate acestora, precum și unitățile/structurile aflate în subordinea MAI emit anual până la data de 01 februarie dispoziția privind organizarea, desfășurarea și evaluarea formării profesionale continue pe post.

(3) Șefii unităților subordonate unui inspectorat general/similar, în baza dispozițiilor prevăzute la alin. (2), emit dispoziții.

**Art. 37. –** (1) Documentele de organizare, planificare și evidență a formării profesionale continue organizate de către unități sunt următoarele:

a) necesarul de formare profesională continuă, proiectat potrivit prevederilor art. 34, se realizează la nivelul inspectoratelor generale/similare și la unitățile subordonate acestora, după caz;

b) dispoziția inspectorului general/similar privind organizarea, desfășurarea și evaluarea formării profesionale continue pe post, pentru unitățile din cadrul inspectoratelor generale/similare;

c) dispoziția șefului unității/similar privind organizarea desfășurarea și evaluarea formării profesionale continue pe post;

d) planul de formare profesională continuă, pe post, care cuprinde:

i) tematicile pentru pregătirea de specialitate, trageri și educație fizică;

ii) programele pentru îndrumarea pregătirii manageriale, îndrumarea integrării profesionale;

iii) graficul anual al formării continue a personalului prin programe de formare continuă cu scoatere de la locul de muncă/alte activități de formare și dezvoltare profesională;

iv) programul lunar/trimestrial/semestrial, după caz, de pregătire, pe post, a personalului unității;

e) mapa cu lecțiile prezentate în cadrul activităților de formare profesională și cu documentele de organizare și desfășurare a exercițiilor, aplicațiilor etc.;

f) mapa cu documentele de organizare și desfășurare a evaluării formării profesionale a polițistului și de evidență a rezultatelor obținute în cadrul acesteia;

g) evidența participării polițiștilor la activitățile de pregătire;

h) mapa cu documentele instruirii metodice anuale a polițistului cu atribuții privind pregătirea continuă în unitate;

i) raportul anual de evaluare a pregătirii continue în unitate;

j) analize, sinteze, studii cu privire la formarea profesională continuă a polițiștilor.

**Art. 38. –** DGMRU este gestionarul general al activităților de formare profesională continuă a personalului în MAI.

**Art. 39. –** Structurile de specialitate cu competențe în managementul activităților de pregătire continuă a polițistului îndeplinesc, în acest domeniu, sarcini specifice, având următoarele atribuții principale:

a) aplică și particularizează elementele conceptuale și politicile generale în domeniul formării profesionale continue;

b) elaborează prevederile referitoare la organizarea, desfășurarea și evaluarea formării profesionale continue a polițistului și participă la elaborarea procedurilor standard de operare în domeniul formării profesionale;

c) participă la determinarea necesarului de formare profesională a polițistului și la elaborarea documentelor de organizare a pregătirii profesionale, pe post, conform competențelor;

d) valorifică experiența dobândită ca urmare a participării la programe internaționale de formare profesională/pregătire, la misiuni și alte activități în străinătate;

e) organizează și desfășoară nemijlocit unele activități de formare profesională continuă a polițistului;

f) coordonează, sprijină, îndrumă și controlează, în cadrul structurilor subordonate, modul de desfășurare a activităților din competență;

g) organizează și asigură, după caz, evaluarea formării profesionale continue a polițiștilor din structură;

h) constituie și utilizează, pentru diferite nevoi, bazele de date privind formarea profesională a personalului.

**Art. 40.** – Ofițerul cu responsabilități privind managementul activității de formare profesională continuă în unități are următoarele atribuții principale:

a) asigură coordonarea generală a formării profesionale continue;

b) îndrumă activitatea de stabilire a necesarului de formare profesională a polițiștilor;

c) asigură nemijlocit organizarea și desfășurarea unor activități de formare profesională;

d) întocmește proiectul planului anual de pregătire continuă, pe post, a polițiștilor în unitate pe baza propunerilor structurilor funcționale ale acesteia;

e) participă la evaluarea nivelului de pregătire a polițiștilor;

f) ține evidența rezultatelor obținute de către polițiști pe categorii de pregătire.

**Art. 41.** – (1) Formatorii din instituțiile de formare profesională specializată efectuează activități de informare-documentare, organizare și participare la seminarii/sesiuni de comunicări științifice sau ori de câte ori se impune, stagii de documentare stabilite de conducerea instituției de formare profesională, în unități operative.

(2) Participarea polițistului la aceste activități se realizează pe baza planificării șefilor instituțiilor de formare profesională specializată, pe perioade cumulative de 6 luni la fiecare 5 ani de activitate didactică desfășurată.

(3) Pregătirea polițistului cu atribuții privind formarea profesională continuă se poate realiza și prin convocări, organizate de eșalonul superior.

**Art. 42.** – (1) Inspectoratele generale/similare, unitățile aparatului central și subordonate acestora, precum și unitățile/structurile aflate în subordinea MAI înaintează anual la DGMRU, până la data de 15 februarie, dispoziția privind organizarea, desfășurarea și evaluarea formării profesionale continue pe post, respectiv până la data de 15 decembrie, rapoarte de evaluare a formării profesionale continue pe post, care cuprind și situațiile centralizatoare privind verificările anuale ale polițiștilor.

(2) Instituțiile de formare profesională specializate înaintează anual la DGMRU, până la data de 15 octombrie, dispoziția privind organizarea, desfășurarea și evaluarea formării profesionale continue pe post pentru polițiștii care ocupă funcții de personal didactic, didactic auxiliar și formator, respectiv până la data de 15 august, rapoarte de evaluare a formării profesionale continue pe post, care cuprind și situațiile centralizatoare privind verificările anuale, pentru aceleași categorii de personal.